
	KÖZLEMÉNY	
környezetvédelmi hatósági eljárás megindításáról

Az ügy tárgya: Az „FGSZ Földgázszállító Zrt. DN800/600 PN 75 barg Országhatár-Vecsés-Ősi Hidrogén Távvezeték és Tartozékainak létesítése az EU Zöld Hidrogénfolyosó Részeként” – Pest megyét érintő szakaszára vonatkozó előzetes konzultáció

Az ügy iktató száma:		PE/KTHF/39504/2026.

Az előzetes konzultáció megindításának napja:	2026. szeptember 29.

Az ügyintézési határidő: A környezeti hatásvizsgálati és az egységes környezethasználati engedélyezési eljárásról szóló 314/2005. (XII. 25.) Korm. rendelet [a továbbiakban: 314/2005. (XII. 25.) Korm. rendelet] 5/B. § (4) bekezdése alapján 30 nap.

Az ügyintéző neve és elérhetősége:	Kamarásné Buchberger Edit;	Tel.: (06-1) 77-66-280

Az ügy tárgyának rövid ismertetése:

Az FGSZ Földgázszállító Zrt. (székhely: 8600 Siófok, Tanácsház utca 5.) meghatalmazása alapján a SENEX Környezetgazdálkodási Kft. (székhely: 9985 Felsőszölnök, Alsó-Jánoshegy 6.) benyújtotta a Pest Megyei Kormányhivatal Környezetvédelmi, Természetvédelmi és Hulladékgazdálkodási Főosztályához (a továbbiakban: Környezetvédelmi Hatóság) az „FGSZ Földgázszállító Zrt. DN800/600 PN 75 barg Országhatár-Vecsés-Ősi Hidrogén Távvezeték és Tartozékainak létesítése az EU Zöld Hidrogénfolyosó Részeként” – a Pest megyét érintő szakaszra vonatkozó előzetes konzultációs kérelmét és dokumentációt (a továbbiakban: Dokumentáció). 

A közel 53 000 km hosszúságúra tervezett Európai Hidrogén Gerinchálózat (EHB) létrehozásában az EU országainak 33 európai gázszállítási hálózat rendszerüzemeltetője, köztük az FGSZ Zrt. vesz részt. Magyarországon a hazai és regionális, a gerinchálózathoz kapcsolódó termelők és fogyasztók kapacitásigényeinek kielégítésére a szlovák-magyar határ - Vecsés közötti 92 km DN800, PN75 bar-os vezeték, illetve Vecsés - Ősi közötti 108-114 km DN600, PN75 bar-os hidrogén vezeték létesítését tervezik. A részletes tervek (FEED tervek) 2027-2028 években fognak elkészülni, a kivitelezés 2029-2032 közötti időszakban tervezett. Az EU hidrogénfolyosó továbbvitele Szlovénia irányába, illetve Románián keresztül Délkelet Európába szintén a tervek között szerepel. 
A vezeték kapacitása DN800: 0,74 millió tonna/év; DN600: 0,5 millió tonna/év.

A távvezeték tervezett nyomvonala nagyrészt a már meglévő FGSZ csővezetékkel párhuzamosan, azokhoz közel halad. A vezeték nyomvonala Nógrád, Pest, Fejér és Veszprém megyéket érinti, de jelen eljárás csak a Pest megyei szakaszra vonatkozik.


Pest megyében fektetésre kerülő vezetékhosszok a következők:
	DN 800 Nógrád megyehatár – Vecsés között:		kb. 57 km,
	DN 600 Vecsés – Pest/Fejér megyehatár között 	 
· „A” nyomvonal verzió 		kb. 42 km			 
· „B” nyomvonal verzió		kb. 38 km

A két nyomvonal változat a Duna irányított fúrásos keresztezésére készült, az „A” verzió Ercsi alatt, a „B” változat Százhalombatta fölött keresztezi a Dunát. A többi szakaszra egy változat készült, ami a részletes tervezés fázisában még kissé változhat.

Létesítés
A Pest megyei szakaszon a vezeték főleg nyíltárkos vezetékfektetéssel létesül, keresztezések esetén átvágással (pl. földutak, árkok), átsajtolással vagy irányított vízszintes fúrással (pl. vasutak, autópályák, utak, Ráckevei-Duna, Duna, Natura területek). Az építési sáv szélessége jellemzően 35-40 m, a vezeték takarása mezőben 1,2 m, a keresztezéseknél 2,2 m, beépítettség esetén 1,5 m.
A létesítéshez csődepók és organizációs területek kerülnek ideiglenes területfoglalással kialakításra, ezek Pest megyében: Rád, Szada, Maglód, Vecsés, Alsónémedi, Csepel-sziget (Tököl), ezek a létesítés befejeztével megszüntetésre és rekultivációra kerülnek.
A csődepókban átlagosan 1000-1150 db 16-m-es csőszál kerül beszállításra 20-25 tonnás nehézteher gépjárművekkel. A helyük kijelölése a jelentős (20 napon át napi 13-20 forduló) csőszállítás miatt úgy történt, hogy a szállítási útvonalakon a megközelítés Csepel Szabad kikötőtől autópályán, majd főutakon keresztül lehetséges legyen a lakott területek lehetőség szerinti elkerülésével.
A vezeték létesítése időszakában légszennyező anyag-, zajkibocsátás ill. hulladék keletkezés várható.

Üzemelés
A magyar szakaszon nyomásfokozásra nincs szükség, a szlovák oldalon létesül kompresszorállomás. Üzemelési szempontból a végzett tevékenység hidrogén csővezetékes szállítása DN800/600 PN75 földalatti csővezetéken, távműködtetésű szakaszoló állomásokkal. A technológiailag szükséges távolságokban (20-30 km-enként) szakaszoló szerelvény létesül, a már üzemelő FGSZ szakaszoló állomásokon, illetve azok közelében végleges területfoglalással tervezett (Rád, Gödöllő, Vecsés, Alsónémedi). A szakaszolók területigénye 625-8400 (görényváltó esetén) m2 közötti, Vecsés csomópont 3-as görényváltóval kb 12 000 m2. A szakaszolókon kialakításra kerül: áramellátás, irányítástechnika, hírközlés, vagyonvédelem, térvilágítás és villámvédelem, valamint a vezetékhez katódvédelem.
A hidrogénvezeték tervezett működési ideje, élettartama legalább 50 év, nagyobb mértékű műszaki felújítással még további használat lehetséges. Az üzemelést gazdasági okok, és az éghajlatváltozással kapcsolatos tényezők, előírások változásai is befolyásolhatják.
A vezetékhez légszennyező forrás, zajforrás nem létesül, illetve a felszíni vizek vagy felszín alatti közegek irányába sem történik kibocsátás, ezekkel az üzemelés során nem kell számolni. Hulladékok minimális mennyiségben karbantartáskor keletkezhetnek.

A tervezett létesítmény közvetlen hatásterületének vélelmezett határai a feltételezetten érintett településekkel együtt:

Kosd,	Rád, Vác, Vácduka, Vácrátót, Őrbottyán, Veresegyház, Szada, Mogyoród, Gödöllő, Kerepes, Kistarcsa, Nagytarcsa, Pécel, Ecser, Üllő, Vecsés, Felsőpakony, Gyál, Alsónémedi, Bugyi, Dunaharaszti, Taksony, Dunavarsány, Majosháza, Tököl, Szigetcsép, Szigetújfalu, Szigetszentmárton, Ráckeve, Százhalombatta, Érd, Penc, Kisnémedi, Váchartyán, Csörög, Sződ, Csomád, Isaszeg, Maglód, Ócsa és Budapest Főváros XVII. kerület Rákosmente Önkormányzatok közigazgatási területén, a Dokumentációban körülhatárolt hatásterületen belül. 

Tájékoztatásul közlöm, hogy a Környezetvédelmi Hatóság az előzetes konzultáció keretében:

véleményt ad a környezeti hatástanulmány tartalmi követelményeiről a 314/2005. 
(XII. 25.) Korm. rendelet 6. sz. mellékletének figyelembevételével;
ha a konzultációs kérelem változatokat tartalmazott, megnevezi azt vagy azokat a változatokat, amellyel kapcsolatosan – megfelelő körülmények között – a létesítést lehetségesnek tartja;
ha a tevékenység környezetvédelmi engedélyezését kizáró ok áll fenn, ennek tényét rögzíti, és erre felhívja a környezethasználó figyelmét;
ha valamely Natura 2000 területre jelentős környezeti hatás várható, az európai közösségi jelentőségű természetvédelmi rendeltetésű területekről szóló jogszabályban a hatásbecslési dokumentáció tartalmára vonatkozó előírások figyelembevételével ad véleményt a környezeti hatástanulmány tartalmi követelményeiről.

A Környezetvédelmi Hatóság felhívja az ügyben érintettek figyelmét, hogy a közzétételt követően 21 napig az önkormányzat jegyzőjénél vagy a Környezetvédelmi Hatóságnál a kérelem tartalmára vonatkozóan írásbeli észrevételt lehet tenni.

A Környezetvédelmi Hatóság a közleményt honlapján közzéteszi.	

Az elektronikus úton közzétett kérelem és mellékletei az alábbi elektronikus elérési útvonalon érhetőek el: 
A https://kormanyhivatalok.hu/kormanyhivatalok/pest oldalon a Dokumentumok, nyomtatványok gombra kattintva a szabadszöveges keresés alkalmazásával, az ügy tárgyára történő szűréssel.

A Környezetvédelmi Hatóság felhívja a figyelmet, hogy a tárgyi konzultáció során benyújtott összes további kiegészítő dokumentációkkal folyamatosan frissíti a fenti elektronikus elérhetőséget, ezekről újabb közlemény közzétételére nem kerül sor.

Az érintettek a dokumentációba, illetve az ügy egyéb irataiba a Környezetvédelmi Hatóság Zöld Pont Irodájában (1016 Budapest, Mészáros utca 58/B.), előre egyeztetett időpontban és ügyfélfogadási időben betekinthetnek.


Környezetvédelmi, Természetvédelmi és Hulladékgazdálkodási Főosztály
1016 Budapest, Mészáros utca 58/B.
Telefon: (06-1) 77 66 280 ; KRID: 201436115
E-mail: zoldhatosag@pest.gov.hu Web: www.kormanyhivatalok.hu

